JUEZ GARMENDIA (EAJ, 2019-10-24):
Eskerrik asko, legebiltzar-buru anderea. Sailburuak, legebiltzarkideok, Ararteko jauna eta zure lantaldea, egun on guztioi.
Arartekoari eta bere lantaldeari eskerrak eman behar dizkiegu urtean zehar egiten duten lanarengatik eta baita txostena prestatzeagatik ere; txosten orokorra eta Haur eta Nerabeen Bulegoko txostena.
Egia esateko, eskerrak eman behar dizkiogu ez formak mantentzeagatik edo zaintzeagatik, baizik eta eurek egiten duten lana tresna baliagarria eta erabilgarri delako gu guztiontzat eta gizartearentzat orokorrean.
Arartekoaren lantaldeak egiten duen esfortzua txosten horretan islatzen da eta Administrazioarentzat eta baita Administrazioa erabiltzen dutenentzat ere oso lagungarria da. Azken finean, hori da helburua: Administraziora jotzen duenak erantzuna behar du, behar du entzuna izatea eta arazoak sortzen badira, konponbide bat aurkitzea.
Nahiz eta batzuentzat irakurketa negatiboa den, uste dut balorean jarri beharko genukeela Administrazioak eta Gobernuak egiten duen esfortzua urtetik urtera, kexa eta iradokizun guzti horiek barneratzen eta hobetzen ematen duen zerbitzua. Gainera, hori egin behar da ahalik eta epe laburrenean, epe motzenean posible bada.
Administrazioaren artean eta herritarren artean sortzen den  hartu-eman horretan hobetu behar diren gauzak daudela nik ez dut ukatuko, egia da, eta hori txostenean agertzen da: Gauzak hobetu behar dira, prozedurak hobetu behar dira eta denborak murriztu behar dira. Baina txostenean baita ere azaltzen da Administrazioren aldetik borondatea dagoela, eta ahal den neurrian behintzat arazoak entzun eta konpondu egiten direla.
Horrelako eskaerak baldin badaude sistema bat dagoelako da, eta horren ondorioz herritarrak zerbitzu hori jasotzen du eta askotan erantzun hobeagoa edo handiago ere exijitzen du, batetik, Administrazioak gero eta hobeto ezagutzen duelako eta ez zaiolako lehen bezain arrotza egiten. Beraz, ahuleziak eta indarrak non dauden jakitea eta zeintzuk diren ezagutzea baliagarria da guztion lanarentzako.
Honen harira, helburua bezain garrantzitsua, helmugara heltzea bezain garrantzitsua bidea da. Eta bide hori ahalik eta errazena eta arinena izan behar da. Askotan arreta hurbila eta prozedura arinak eskertu egiten dira batez ere egoera batzuen aurrean eta arazo batzuen aurrean, eta egoera larrietan dagoen jendeak hori behar du, entzuna izatea eta emaitzak lortzea.
Hemen aipatu da 2018an eskaerak igo egin direla, % 8ko igoera egon da, eta hori urtero gertatzen den joera bat da, igoera hori beti dago, askotan premia eta behar berriak sortzen direlako baita ere.
Txostenaren hasieran agertzen diren hitz batzuk aipatuko nituzke, esanguratsuak eta adierazgarriak direlako. Esaten da giza eskubideetan oinarritutako kultura bat indartu behar dela. Ados. Baina zuzenagoa izango litzateke esatea giza eskubideetan oinarritutako kultura indartzen jarraitu behar dela esatea.
Egun gutxi barru aztertuko ditugun eta eztabaidatuko diren Aurrekontuetan ikuspuntu hori islatuta dago: Diru asko erabiltzen da gai sozialetarako eta kultura hori gurean aspalditik dago, konpromisoa dago eta eredua baldin bagara kanpoan, zeozergatik izango da eta genero ikuspuntua eta ingurumen ikuspuntuak indartu egin dira.
Denbora mugatua daukagu eta ezin ditut sail eta arlo askoko gorabeherak hemen aztertu baina, adibidez, Lanbide izaten da askotan eskaeren iturria eta txostenean esaten da  - ez dut nik esaten -  Lanbideren kudeaketan hobekuntzak egon direla.
Hau ikusita, batzuek egiten duten irakurketa urtero berdina edo ia-ia berdina da, eta hau uste dut ez dela oso neutrala eta ez daukala errealitatearekin zerikusi osoa. Hobetu beharrekoak hor daude; hobetu direnak ere hor daude, txostenean argi azaltzen da joera zein den, eta uste dut bidezkoa dela hori onartzea eta irakurketa benetan erreala egin behar dela eta ez bakarrik alde negatiboetan ikusi eta ipini begirada.
Eskerrik asko.